Gedagte vir die dag: ’n Tyd vir verwonderingFoto: Sune van Heerden Lees: Job 37:14-24 Staan stil en dink na oor die wonderdade van God. Weet jy hoe Hy dit alles voorberei, hoe Hy die lig deur die wolke laat breek? Weet jy hoe die wolke sweef? Dit is die wonderlike werk van Hom wie se kennis volmaak is. (Job 37:14-16) Hierdie oefening in verwondering pas volmaak by die Adventtyd, dié tyd wanneer ons nadink oor Jesus se koms na die wêreld en hoe dit ons raak. Dis die beste tyd om nuut te leer sien – te waardeer, aandag te gee aan jou hartsmense, belang te stel in ander. Hierdie nuwe leefstyl van verwondering gaan nuwe oë van jou vra – dat jy op ’n nuwe manier na die dinge rondom jou, die natuur en ook die dinge wat mét jou gebeur, sal kyk en hulle deur Jesus se kruis sal sien. Dan sal jy die wêreld om jou op ’n vars manier ervaar en selfs in die negatiewe dinge wat na jou kant toe kom ’n rede vir God se bemoeienis met jou kan raaksien. Dit klink vir my na ’n lekker opdrag omdat dit nuuskierigheid voorstaan – ’n eienskap waarmee ek uitermate geseën is! Ek wil kom vra dat elkeen wat hierdie dagboek lees hulle by my sal aansluit – dat ons saam in hierdie Kersfeesmaand elke dag na nuwe dinge sal gaan soek waaroor ons ons kan verwonder. Begin sommer vandag met jou ontdekkingsreis om doelbewus die lewe se wonders raak te sien en te ontgin; om God se hand raak te sien in alles wat met jou gebeur. Want ’n mens wat met verwondering alles om hom beleef, is ’n mens wat elke dag ’n innerlike vreugdebron het wat nooit sal opdroog nie. Vader, u wêreld is boordensvol wonders. Help my om elke dag ’n nuwe wonder raak te sien waarvoor ek U kan loof. Amen.